寄贈林逋處士
作者：范仲淹
朝代：宋

paragraphs: 唐虞重逸人，束帛降何頻。
風俗因君厚，文章至老淳。
玉田耕小隱，金闕夢高真。
罷釣輪生蠧，慵冠鑑積塵。
餌蓮攀鶴頂，歌雪扣琴身。
墨妙青囊秘，丹靈綠髪新。
嶺霞明四望，巖笋入諸鄰。
幾姓簪裾盛，諸生禮樂循。
朝廷唯薦鶚，鄉黨不傷麟。
弔古夫差國，懷賢伍相津。
劇談來劍俠，騰嘯駭山神。
有客瞻冥翼，無端預薦紳。
未能忘帝力，猶待補天均。
早晚功名外，孤雲可得親。